«Il blues dals purs»
Rock rumantsch: «Retro 1987-1992»: Cun in disc cumpact dubel preschenta 
la gruppa sursilvana «Caschiel, Carnpiertg e Remiedi» ina publicaziun istorica d'archiv.

Dals onns 80 ha la cun cultura da musica dals giuvenils da la Rumantschia passentà ina veritabla revoluziun. Igl era il temp nua ch'il uschenumnà «rock rumantsch» è naschì. Far musica en stil angloamerican era l'ina, far chanzuns cun texts rumantschs era l'autra sfida. Diversas gruppas ch'eran activas en Grischun dals onns 80 han cumenzà a cumbinar lur linguatg local cun in stil da musica internaziunal. 
Ellas han damai chantà tar melodias «rockigas» sco ch'il pichel era creschì - ed ellas han gì success cun quai. En lur valladas - e mintgatant schizunt sur lur regiun ed il Grischun ora. A mintga fan dal rock rumantsch sclingeschan anc oz las ureglias sch'el auda nums sco Hades, Caschiel, Carnpiertg e Remiedi, Prisma, Barock, Styl, Rezia Spontana , Explain, Paulin Nuotclà, Johnny Peterelli, Benni Vigne, Corin Curschellas, Luis Coray, Gioni Fry, Elmar Brunner u Linard Bardill. 
Ultimamain ha la CCR - quai è la versiun curta da Caschiel, Carnpiertg e Remiedi laschà renascher sin in disc cumpact dubel sper il famus «Gion Giusep» anc auters «hits» da quellas uras sco «Schlontsch romontsch», «Turissem», «Il blues dals purs» u «Anfla sez in auter tgutg». 
«Da noss temp avain nus gì in resun fich positiv», sa regorda Flavio Huonder. «Jau craja che quai era perquai che nus avain tutgà cun nossa musica la noda dals giuvenils, ina musica ch'era er a l'ester anc adina actuala schebain ch'il rock rumantsch è rivà en Surselva 10 fin 15 onns suenter ils emprims hits dals Beatles e dals Rolling Stones. Jau vi dir quai uschia: Nus essan vegnids al dretg mument al dretg lieu cun la dretga musica e texts che mintgin chapiva.»
Ch'els n'hajan betg sunà perfetg, ma ch'els hajan gì ina buna preschientscha sin tribuna ed adina in bun contact cun il public. Atgnamain saja lur represchentaziun stà main in concert ch'ina cumbinaziun selvadia da concert e festa cun musica e bal. «Laschar or il portg» era lur devisa. Ussa pon ins cumprar quel «portg» (u silmain ina part da quel «portg») sin in dc dubel. Sin iniziativa da Huonder èn vegnidas registradas sin dc 34 melodias da la CCR. Bleras da quellas èn veglias registraziuns «live», in pèr èn registraziuns da studio. I vala la paina da prender ina ureglia plaina da quellas cumposiziuns (anc adina) frestgas e garmadias e da metter quel dc sin curuna tar tschels da rock (rumantsch). 
Peider Andri Parli/anr

CCR- La Istorgia
L'entschatta dals onns 80 han quatter giuvenots da Mustér decidì da sa metter ensemen e far musica da sturns. Els dattan perquai a lur furmaziun cun il stil musical da rock e pop il num «Remedy». Cun ils onns crescha alura lur sabientscha ed il dun musical e la gruppa sa transfurma plaun a plaun a la band cun il num «Caschiel, Carnpiertg e Remiedi». Pertge ch'ina gruppa tscherna in num talmain nunusità è in misteri. Quai è dentant tschert: Il num da la gruppa era program: Laschar ora il portg, quai vul dir preschentar en moda plitgunsch revoluzra chanzuns rumantschas che tractan l'amur, la melanconia, il linguatg, las narradads giuvenilas, la societad decadenta ed il aut ludà turissem muntagnard. Dal 1987 fin al 1992 sunavan Flavio Huonder, Martin e Peter Kreiliger e Daniel Monn (pli tard anc Jürg Gautschi) en tut las regiuns rumantschas, giu la Bassa e schizunt en Svizra franzosa. Dal 1992 è la gruppa sa schliada ord motivs professiunals. Sin il (unic) dc dubel «Retro 1987-1992» èn vegnidas salvadas duas gia 17 melodias per la posteritad.
Da retrair è quel dc tar Flavio Huonder, Via Caguils 38, 7013 Domat. 

IL PLED DAL MAIS
Nus Rumantschs essan mintgatant pelvaira fitg moderns. Il pled «pop», importà tar nus da l'englais sco sentiment da viver revoluziunar dals onns 70, duvrain nus gia dapi Metusalem, segir però dapi l'onn dal cuc per in uffant gist naschì. Per far viva sin la prosperitad da l'uffant da tatta (ozendi numnà baby) a chaschun dal battaisem din ins en Engiadina «Far pischar il pop». E quels pischan - per regla - ad auta procentuala!